
Hjelpespørsmål for tilrettelegging
Tilrettelegging er alle de tiltak man iverksetter i forbindelse med organisering og utførelse av arbeidet, utforming av arbeidsplassen og arbeidsmiljøet generelt.

Alle ansatte skal ha et godt arbeidsmiljø som fremmer helse. God tilrettelegging av arbeid og arbeidsplass kan redusere risikoen for arbeidsrelatert sykdom og skade, forebygge sykefravær og bidra til at ansatte blir værende i jobb. Det bidrar også til å ta vare på viktig kompetanse og sikre kontinuitet.

Når arbeidsgiver vurderer tilrettelegging, bør virksomheten først se på tiltak som gjelder alle ansatte, for eksempel organisering, ledelse og fordeling av arbeidet. Deretter kan det vurderes om enkelte ansatte trenger egne tiltak for at arbeidssituasjonen skal være forsvarlig eller for å forebygge sykefravær. Den ansatte har også ansvar for å si fra om behov for tilrettelegging (Arbeidstilsynet).

Leder, medarbeider, tillitsvalgt og verneombud bør samarbeide om å finne gode løsninger. Det kan være nyttig å lage en skriftlig oversikt over muligheter for tilrettelegging, for eksempel aktuelle arbeidsoppgaver, arbeidstid og varighet. Oversikten bør være lett tilgjengelig for dem som trenger den.


Spørsmål som kan hjelpe dere i starten av arbeidet med tilrettelegging:
· Hvilket ansvar har jeg i arbeidet med tilrettelegging?
· Hvilke muligheter for tilrettelegging finnes i avdelingen og virksomheten?
· Hvor lenge kan tilrettelegging vare, og hvordan skal den følges opp?
· Hvordan kan medarbeiderne involveres i å finne gode løsninger?
· Hvordan kan vi tilrettelegge uten at drift og kolleger får for stor belastning?
· Hvor skal vi beskrive muligheter og rammer for tilrettelegging?
· Hvordan sikrer vi at alle kjenner til muligheter og rutiner?
· Hvor ofte bør vi gå gjennom rutiner og muligheter for tilrettelegging?
· Hva kan leder dele med tillitsvalgt og verneombud uten å dele mer enn nødvendig?
· Hvor ofte bør tilrettelegging tas opp i partssamarbeidet?

